telefonboks
En telefonboks er en offentlig samtaleautomat, hvor man mod betaling kan foretage telefonopkald. Den sidste telefonboks i Danmark blev fjernet i 2018.
De første telefonbokse blev opstillet på Sjælland i december 1934. Boksene var designet af KTAS' arkitekt Jens Ingwersen. Boksene var lukkede og havde matterede ruder for at sikre brugerne lidt privatliv.
På det tidspunkt havde kun hver tredje husstand telefon, så boksene blev hurtigt populære. Efter det første år gav hver telefonboks gennemsnitligt 191 kroner i udbytte.
Telefonboksene forblev dog i lang tid et byfænomen. Provinsbeboere måtte i stedet benytte den lokale 'Samtale-Station', som var en betalingstelefon på telefoncentralen. Først i 1960'erne begyndte telefonboksene at blive opstillet i provinsen i større antal.
I begyndelsen af 1980'erne lancerede KTAS en ny telefonboks, 'Spørgsmålstegnet', der var designet af Klavs Helweg-Larsen. Men boksen var udsat for omfattende kritik, fordi den ikke beskyttede mod det danske vejrlig. Samtidig var det ikke muligt at nå møntindkastet, hvis man sad i kørestol. KTAS trak derfor boksen tilbage.
Men i 1987 var en ny telefonboks klar. Den nye telefonboks med de karakteristiske gitterruder var designet af arkitekt Jan Utzon.
I 1993 besluttede Tele Danmark, som senere ændrede navn til TDC, at Utzon-boksen skulle være Danmarks nationale standardboks. Telefonboksen blev leveret i fire farver: rød, blå, grå og grøn.
Danmarks sidste telefonboks blev i 2018 fjernet fra Lille Torv i Aarhus.